ขอให้ประชาชนรับมือสภาพอากาศแปรปรวน เกิดพายุฝนฟ้าคะนอง ลมกระโชกแรง ลูกเห็บตก จนถึงวันที่ 13 กุมภาพันธ์นี้
ว่าที่ร้อยตรี ธนะสิทธิ์  เอี่ยมอนันชัย  รองอธิบดีกรมอุตุนิยมวิทยา  กล่าวว่า ได้ประสานงานกับจังหวัดและหน่วยงานที่เกี่ยวข้อง รับมือกับสภาพอากาศแปรปรวนที่เกิดขึ้นในหลายพื้นที่จากคลื่นกระแสลมฝ่ายตะวันตกจากประเทศเมียนมากำลังเคลื่อนเข้าปกคลุมภาคเหนือและภาคตะวันออกเฉียงเหนือตอนบน ประกอบกับ มีลมตะวันออกเฉียงใต้พัดนำความชื้นจากทะเลจีนใต้เข้ามาปกคลุมประเทศไทยตอนบน จึงแจ้งเตือนให้ประชาชนในพื้นที่ภาคเหนือ ภาคตะวันออกเฉียงเหนือ ภาคกลาง ภาคตะวันออก รวมทั้งกรุงเทพมหานครและปริมณฑล  ระวังพายุฝนฟ้าคะนอง ลมกระโชกแรงและลูกเห็บตกบางแห่ง  รวมถึงฟ้าผ่าที่อาจจะเกิดขึ้นได้ตั้งแต่วันนี้ไปจนถึงวันที่ 13 กุมภาพันธ์ 2565สำหรับในวันนี้ถึงวันที่ 12 กุมภาพันธ์ 2565 มีหลายจังหวัดที่ได้รับผลกระทบ อาทิ ภาคเหนือ จังหวัดน่าน  อุตรดิตถ์ ตาก สุโขทัย  ภาคตะวันออกเฉียงเหนือ อาทิ จังหวัดเลย หนองคาย บึงกาฬ หนองบัวลำภู อุดรธานี  ภาคกลาง จังหวัดนครสวรรค์ อุทัยธานี ชัยนาท ลพบุรี สระบุรี กรุงเทพมหานครและปริมณฑล ภาคตะวันออก อาทิ จังหวัดนครนายก ปราจีนบุรี สระแก้ว ฉะเชิงเทรา ส่วนวันที่ 13 กุมภาพันธ์ 2565 ภาคตะวันออกเฉียงเหนือ อาทิ จังหวัดบึงกาฬ สกลนคร นครพนม กาฬสินธุ์  ภาคกลาง   จังหวัดลพบุรี และสระบุรี  และภาคตะวันออก อาทิ จังหวัดปราจีนบุรี สระแก้ว ฉะเชิงเทรา ชลบุรี ระยอง  ขอให้ประชาชนติดตามประกาศจากกรมอุตุนิยมวิทยาอย่างต่อเนื่อง